钦定古今图书集成/明伦汇编/官常典/第520卷 > 移剌众家奴
## 钦定古今图书集成/明伦汇编/官常典/第520卷 > 移剌众家奴

按《金史》本传：“众家奴，积战功，累官河间路招抚使，遥
授开州刺史，权元帅右都监，赐姓完颜氏。兴定四年，
与张甫俱封，众家奴封河涧公，以献蠡安、深州、河涧、
肃宁、安平、武强、饶阳、六家庄郎山寨隶焉。兴定末，所部州县皆不可守。元光元年，移屯信安，本张甫境内，
张甫因奏信安本臣北境，地当冲要，乞权改为府以
重之。”诏改信安为镇安府。是岁，与甫合兵，复取河涧
府及安、蠡、献三州，与张甫皆迁金紫光禄大夫。二年，
众家奴及张甫同保镇安，各当一面，别遣总领提领
孙汝楫、杨寿，提控袁德、李成分保外垣，遂全镇安。未
几，众家奴奏：“镇安距迎乐堌海口二百馀里，实辽东
往来之冲。高阳公甫有海船在镇安西北，可募人直
抵辽东，以通中外之意。若赏不重，不足以使人。今拟
应募者特迁忠显校尉，授八品职，仍赏《宝泉》五千贯；
如官职已至忠显八品以上者，迁两官，升职一等；回
日再迁两官，升职二等。”诏从之。